Heillaóskum hefur rignt yfir Emmanuel Macron Frakklandsforseta eftir að hann náði endurkjöri í kosningunum í gær. Senn hefst önnur barátta hans, fyrir að halda meirihluta á franska þinginu.
Emmanuel Macron Frakklandsforseti vann stærri sigur yfir Marine Le Pen í forsetakosningunum í gær en búist hafði verið við. Hann heitir því að sameina þjóðina, en sundrung hefur verið mikil undanfarin ár. Næsta verkefni Macrons verður að tryggja sér meirihlutafylgi á þinginu í kosningum í júní.
Þjóðaleiðtogar kepptust við að óska Macron til hamingju þegar fyrir lá að hann hefði verið endurkjörinn með 58,55 prósentum atkvæða á móti 41,45 prósenta fylgi Le Pen, sem er meiri munur en skoðanakannanir höfðu gefið til kynna. Þetta er í fyrsta sinn í tuttugu ár sem sitjandi forseti nær endurkjöri í Frakklandi.
Macron var hinn kátasti þegar hann flutti sigurræðu í gærkvöld og lofaði að sameina sundraða þjóð. Innan skamms þarf hann þó að berjast fyrir góðum úrslitum í frönsku þingkosningunum. Í júní verður kosið um alla þingmenn á þinginu, 577 talsins. Miklu máli þykir skipta að forsetinn njóti stuðning þingsins til að koma fram stefnumálum sínum. Flokkur hans hefur 267 þingsæti, en við blasir erfið barátta við að halda meirihlutanum, að sögn franskra stjórnmálaskýrenda. Tvær skoðanakannanir sem birtust í gærkvöld eftir að úrslit forsetakosninganna lágu fyrir sýna að tveir þriðju hlutar franskra kjósenda eru á því að flokkur forsetans eigi ekki að vera í meirihluta á þingi næstu fimm árin.

Heillaóskum hefur rignt yfir Emmanuel Macron Frakklandsforseta eftir að hann náði endurkjöri í kosningunum í gær. Senn hefst önnur barátta hans, fyrir að halda meirihluta á franska þinginu. 